Netari

Netari on vuonna 2004 perustettu valtakunnallinen nuorisotalo netissä. Netaria ylläpitää Pelastakaa Lapset. Netari tarjoaa nuorille digitaalisia palveluja, joissa he voivat viettää vapaa-aikaansa, tavata kavereita ja saada keskusteluapua. Palveluissa päivystää aina koulutettu aikuinen, joka on joko Pelastakaa Lasten työntekijä, yhteistyökunnan nuorisotyöntekijä tai Netarin vapaaehtoinen. 

 Historia 
Netarin toiminta on aloitettu vuonna 2004 Helsingin kaupungin nuorisoasiainkeskuksen koordinoimana hankkeena. Hankkeen tarkoituksena oli tavoittaa ne nuoret, jotka olivat aktiivisia verkkoyhteisöissä, mutta eivät asioineet avoimen nuorisotoiminnan piirissä, kuten nuorisotaloilla. Vuodesta 2012 koordinoivana tahona on ollut Pelastakaa Lapset ry. Netari on historiansa aikana toiminut lukuisilla eri alustoilla, mm. Habbo Hotelissa, Minecraftissa, Momiossa ja Ninchatissa.  

 Toiminta ja sisältö 
Netarin toiminta voidaan jakaa ryhmämuotoiseen ja kahdenkeskiseen.   

Netarin ryhmämuotoiset palvelut: 

 Netarin Discord 
 Netarin Twitch  
 Netari-TV  

Nuori voi osallistua ryhmäkeskusteluihin Discordissa ja suoratoistopalvelu Twitchissä. Netari järjestää myös viikoittain interaktiivisia Netari-TV livelähetyksiä TikTokissa tilillä @netari_official.  

Netarin kahdenkeskiset palvelut: 

 Netari WA 
 Netari DM 

Netari WA:ssa WhatsAppissa sekä Netari DM:ssä TikTokissa nuorille on tarjolla kahdenkeskistä keskustelutukea. Nuori voi laittaa Netarin WhatsAppiin tai TikTokkiin yksityisviestiä milloin tahansa ja päivystäjä vastaa viesteihin aukioloaikoina.  

Kohtaavien palveluiden lisäksi Netari tekee somejalkautumista TikTokin kommenttikenttiin sekä yhteistyövierailuja muun muassa Jodeliin ja Robloxiin. Netari on myös aktiivinen omalla Instagram-tilillään @netarifi. 

 Toiminnan tavoite 
Netarin tavoitteena on mahdollistaa nuorille turvallinen ja mielekäs tekeminen netissä ja sosiaalisessa mediassa. Kahdenkeskisten chat-palvelujen tarkoitus on tarjota pidempiaikaista matalan kynnyksen keskusteluapua nuorille. Pidempiaikaisuus tarkoittaa sitä, että keskustelut jäävät talteen palveluissa ja nuori voi jatkaa keskustelua siitä, mihin on edellisellä kerralla jäänyt. Jotkut nuoret juttelevat chat-palveluissa useamman kuukauden, mutta halutessaan juttelemaan voi myös tulla vain kerran. Kaikilla Netarin päivystäjillä on vaitiolovelvollisuus ja keskustelut ovat luottamuksellisia. 

Netari pyrkii vahvistamaan ja tukemaan nuorten hyvinvointia ja osallisuutta, vähentämään yksinäisyyttä, luomaan jalkautumisella positiivista somekulttuuria ja ennaltaehkäisemään mielenterveyden ongelmia. Netarin päivystäjät toimivat usein lapsen ja nuoren ensimmäisenä askeleena kohti auttavia palveluita. Pidempiaikaisen tuen palveluissa nuorista tulee päivystäjille tuttuja ja he osaavat auttaa heitä vieläkin paremmin. Netarin aukioloajat sijoittuvat nuorten omaan vapaa-aikaan, jolloin monet viralliset tahot ovat kiinni. 

 Yhteistyökunnat 
Netarin omien työntekijöiden ja vapaaehtoisten lisäksi Netarin palveluissa päivystää useiden kuntien nuorisotyöntekijöitä. Päivitetty listaus Netarin yhteistyökunnista löytyy www.netari.fi nettisivun alalaidasta. 

 Kohderyhmä ja käyttö 
Netarin palvelut on suunnattu noin 13–21-vuotiaille nuorille. Vuonna 2025 Netarissa kohdattiin nuoria kaiken kaikkiaan noin 41 000 kertaa. Näistä kahdenkeskisissä palveluissa kohtaamisia oli noin 2000.  

 Aiheesta muualla 
 Netarin nettisivut
 Netarista Pelastakaa Lasten nettisivuilla 
 Hyytiäinen, Malla. 2020. ”En tarvitse enempää apua, kiitos kuuntelusta”: nuorten mielialaan liittyviä tuen tarpeita chat-keskusteluissa. Jyväskylän yliopisto.   
 Posti-Ahokas, Netta. 2013. Pelastakaa Lapset ry:n verkkonuorisotoiminnan arviointi nuorten näkökulmasta. Humanistinen ammattikorkeakoulu.
 Nasr, Nadia & Puumalainen, Tiina. 2011. Nuoret Internetissä – Kohderyhmäanalyysi Netari.fi-hankkeelle. Diakonia-ammattikorkeakoulu.
 Cavèn-Pöysä, Outi. 2010. Netarin moniammatillinen verkkonuorisotyö. Toiminnan tarkastelu nuorten näkökulmasta. Arviointiraportti, projektivuosi 2009.
 Kaivosoja, Anna. 2010. Nuorten tavoittaminen ja kohtaaminen verkkoyhteisöissä. Netari-ohjaajien käsitykset verkkonuorisotyön haasteista ja mahdollisuuksista. Oulun yliopisto.
 Merikivi, Jani. 2008.Netari.fi – nuorisotyön arvo. Nuorisotutkimusseuran julkaisuja.

Luokka:Pelastakaa Lapset
Luokka:Nuorisotyö